Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 217/06)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Cordero Manchego”

EU-nro: PGI-ES-0047-AM03 – 1.12.2020

SAN ( ) SMM (X)

1. Nimi

”Cordero Manchego”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.1 Tuore liha (ja muut eläimenosat)

3.2. Kuvaus 1 kohdassa nimetystä tuotteesta

Tuore liha, jota saadaan yksinomaan Manchega-rodun karitsoista sukupuolesta riippumatta. Ruhot kuuluvat ekstra- ja I-luokkaan. Nuoret karitsat (Recental) painavat 10–15 kg, juottokaritsat (Lechal) 5–8 kg (1 kg vähemmän, jos ruhot ovat ilman päätä ja sisälmyksiä). Ruho on pitkänomainen, hieman pyöreälinjainen ja sopusuhtainen. Liha on vähä- tai keskirasvaista. Rasva on kermanvalkoista ja koostumukseltaan kiinteää. Liha on väriltään vaaleanpunaista, hyvin mureaa ja mehukasta ja erittäin miellyttävän tuoksuista.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Karitsat pidetään eläinsuojissa, ja niitä ruokitaan uuhen maidolla. Ravintoa täydennetään vapaasti tarjolla olevilla korsilla ja sääntelyneuvoston sallimilla tiivisteillä, kunnes karitsat vieroituksen jälkeen voivat syödä yksinomaan korsia ja edellä mainittuja tiivisteitä.

3.4. Erityiset tuotantovaiheet, joiden on tapahduttava rajatulla maantieteellisellä alueella

Karitsat on kasvatettava ja lihotettava rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Suojattuun nimitykseen kuuluvien ruhojen potkiin, kylkiin ja lapoihin leimataan lähtemättömällä musteella lyhenne ”CM” ja ruhoon kiinnitetään etiketti, jossa on ruhokohtainen tunnistenumero ja sääntelyneuvoston logo. Logon väri vaihtelee Cordero Manchego -karitsan iän mukaan (Recental (nuori karitsa) tai Lechal (juottokaritsa)).

Sääntelyneuvoston logo – ”Cordero Manchego” SMM, ”Recental” (nuori karitsa)

Sääntelyneuvoston logo – ”Cordero Manchego” SMM, ”Lechal” (juottokaritsa)

4. Maantieteellisen alueen tarkka rajaus

Manchego-rodun tuotanto- tai jalostusalue kattaa La Manchan maantieteellisen alueen, joka käsittää seuraavat alueet:

1. Albacete: Mancha, Manchuela, Centro ja Almansa.

2. Ciudad Real: Mancha, Campo de Calatrava ja Campo de Montiel.

3. Cuenca: Manchuela, Mancha Baja ja Mancha Alta.

4. Toledo: La Mancha Kastilia-La Mancha on Espanjan kolmanneksi suurin itsehallintoalue. Sen pinta-ala on 79 230 km2.

5. Yhteys maantieteelliseen alueeseen

Suojatun maantieteellisen merkinnän ”Cordero Manchego” ja maantieteellisen alueen välinen yhteys perustuu Manchego-rotuisten karitsojen tuoreen lihan ominaisuuksiin. Liha on vähä- tai keskirasvaista, ja rasva on väriltään kermanvalkoista ja koostumukseltaan kiinteää. Liha on väriltään vaaleanpunaista. Se on hyvin mureaa ja mehukasta ja erittäin miellyttävän tuoksuista.

5.1. Maantieteellisen alueen erityisyys

La Mancha on roomalaisten muinoin asuttama alue, jossa kasvatettiin espartoa (alfaheinää). Arabit kutsuivat aluetta nimellä ”Manyá”, joka tarkoittaa ”vedetöntä”. Nimi kuvaa hyvin alueen luonnetta.

Vaikka Kastilia-La Manchan itsehallintoaluetta on perinteisesti pidetty tasankona, jonka tyypillisintä osaa edustaa La Manchan maantieteellinen alue, Kastilia-La Mancha on todellisuudessa pikemminkin vuorien halkoma ylänkö, jonka alueesta kaksi kolmasosaa sijaitsee yli 600 metrin korkeudessa. Loputkin alueet sijaitsevat vähintään 200 metriä merenpinnan yläpuolella. Alue siis muodostuu pääasiassa korkeista tasangoista ja vuoristoalueista, jotka sijaitsevat sekä alueen reunamilla että sisäosissa ja jotka tekevät sen pinnanmuodoista ja maisemista monimuotoisia.

Geologisesti kyseessä on mioseenikauden sedimenteistä koostuva tasanko, joka sijaitsee 650–800 metrin korkeudessa. Maaston tasaisuuden takia alueelle muodostuu sadekausien aikana suuria lampia ja matalia laguuneja, joissa vesi pysyy jonkin aikaa.

Tärkeimmät joet ovat: Tajo, Guadianan yläjuoksu, Júcar (joen ylä- ja keskijuoksu), Záncara, Cigüela, Jabalón ja Riánsares, joita niiden vesimäärässä esiintyvistä suurista vaihteluista huolimatta käytetään laajalti kasteluun. Erityisesti viime aikoina kastelussa on ollut laajoja alueita.

Alueen neljän paikkakunnan vuotuisen keskilämpötilan analyysi osoittaa, että absoluuttinen enimmäislämpötila voi kohota yli 35 °C:n kesällä. Kuumin kuukausi on heinäkuu, jolloin keskilämpötila voi olla 25 °C.

Keskimääräinen vuotuinen sademäärä on noin 400 mm, kun koko Espanjassa se on 600 mm. Sateet ovat vähäisiä ja jakautuvat epätasaisesti. Tämä aiheuttaa sen, että vuotuisissa sademäärissä esiintyy suuria eroja, jotka näkyvät hyvin erilaisina sademäärinä pitkän aikajakson tilastoissa. Sateiden vuotuisen jakautumisen perusteella kesä on kuivin vuodenaika, ja sen sademäärä on vain 10–15 prosenttia vuotuisesta sademäärästä. Kevät ja syksy ovat yleensä sateisimmat vuodenajat.

5.2. Tuotteen erityisyys

Kuivilla alueilla laiduntavien karitsoiden vaihtelevan ravinnon sekä rodun erityispiirteiden ansiosta saadaan lihaa, jonka mehukkuus, väri ja aromi ovat sidoksissa maantieteelliseen alkuperään.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Manchega-rotu on jo kauan sitten alueelle sopeutunut kotoperäinen lammasrotu, ja se muodostaa yhden alueen pääasiallisista toimeentulon lähteistä. Rotu on säilynyt puhtaana, eikä sitä ole koskaan risteytetty. Se on aikojen kuluessa sopeutunut laiduntamaan kuivilla alueilla. Lampaat hyödyntävät alueen luonnonvaroja (kasvistoa, niittyjä, rehua, kesantomaata, sänkipeltoja ja tiheikköjä); tämän vaihtelevan ravinnon ja rodun erityispiirteiden ansiosta saadaan luonteeltaan erityistä lihaa, jonka mehukkuus, väri ja aromi ovat sidoksissa maantieteelliseen alkuperään.

Manchega-rodun karitsanlihaa on ollut kaupan jo hyvin kauan. Tämä La Manchan alueen perinteinen liha on saavuttanut vuosisatojen kuluessa optimaalisen laatunsa kasvatus- ja lihotusmenetelmien ansiosta.

Tuote-eritelmän julkaisutiedot

https://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CM_Modificado_20200619.pdf

(1) EUVL L 179, 19.6.2014, s. 17.